
Инсталация за компостиране на разделно събрани зелени отпадъци,

обслужва общините Враца и Мездра.

Успешно приключи изпълнението на дейностите по проект BG16M1ОP002-2.005-0020 „Проектиране и изграждане на компостиращи инсталации за разделно събрани зелени и/или биоразградими отпадъци“ - Приоритетна ос 2 „Отпадъци” на ОП „Околна среда” 2014-2020 г. Направената инвестиция е в размер на 5 783 872,87 лв., от които европейско финансиране в размер на 3 704 673,12 лв., национално съфинансиране в размер на 653 765,81 лв. Съфинансирането, което осигуриха общините Враца и Мездра е 1 425 433,94 лв.

Новата инсталация е изградена от ДЗЗД „Компонере“- София на територията на регионалното депо, в местността „Шумака“, на площ от около 4,5 дка. 

Основната цел на реализирания проект е намаляване на количеството депонирани зелени и/или биоразградими отпадъци. Прогнозните проучвания сочат, че с дейността си компостираща инсталация ще намали с около 20 - 25 на сто количеството депониран отпадък от двете общини Враца и Мездра. По-малкото количество депониран отпадък, от своя страна, ще удължи живота на експлоатираната клетка на депото с между 3 до 5 години. Новото съоръжение облекчава и работата на сепариращата инсталация.

Капацитетът на компостиращата инсталация позволява обработването на до 8 000 т/год, зелена маса и биоразградими отпадъци. Разкритите работни места на обекта са около 20.
Като краен продукт се произвежда компост или ситова фракция. Компостът ще намери приложение в рекултивация и възстановяване на екологично нарушени терени, двете общини ще могат да го ползват за ландшафтни дейности и озеленяване. Фракцията ще се използва в запръстяването на действащата клетка на депото. В рамките на проекта е въведена система за разделно събиране на зелените отпадъци в общините Враца и Мездра. За целта са закупени 574 контейнери с вместимост 1,1 куб.м. и 4 броя сметоизвозващи машини.

Реализираният проект ще подобри качеството на живот на населението на двете общини чрез въвеждането на устойчиви механизми за опазване на околната среда. В резултат на организираното разделно събиране и оползотворяването на зелените и биоразградими отпадъци се очаква да се повиши екологичното самосъзнание на хората.

Проект  BG16M1OP002-2.005-0020, финансиран от Оперативна програма „Околна среда 2014-2020 г.“, съфинансирана от Европейския съюз чрез Европейския фонд за регионално развитие и Кохезионния фонд.

